Matovič, Igor, podpredseda vlády a minister financií SR (2022-12-01):
Ďakujem veľmi pekne, pani poslankyňa, za túto otázku, ale dovoľte mi taký špeciálny úvod. Vzhľadom na to, že tá otázka sa týka štátnej lotériovej spoločnosti TIPOS, chcel by som sa zamysleť nad vašou takou podľa mňa už asi až mimoriadnou schopnosťou, lebo neviem, ako sa vám to darí ovplyvniť, aby tak zaujímavo boli vylosované vaše otázky. A minule, keď si teda dobre pamätám, bolo jedenásť otázok a prvých desať bolo vašich. To je pravdepodobnosť vlastne, keď dobre počítam, 1:11, že takéto niečo sa môže stať. Dnes je vylosovaných alebo dokopy bolo v osudí, hovorím o TIPOS-e, tak prepáčte, že tak trošku rozšírnejšie hovorím, v osudí bolo 40 otázok, ale na prvých 21 miestach máte päť, šesť, sedem, osem, deväť presných zásahov a na ďalších devätnástich miestach máte iba jeden presný zásah. Ja si myslím, že by ste mali viacej využívať tie služby štátnej lotériovej spoločnosti TIPOS a tieto svoje špeciálne schopnosti využiť aj iným spôsobom. A ako minister financií, pod ktorého štátna lotériová spoločnosť TIPOS patrí, ja budem veľmi rád ďalšej zákazníčke s takýmito schopnosťami. A možno potom poradíte. Takže odpoveď na vašu otázku. Vážená pani poslankyňa, v prvom rade treba povedať, že fungovanie spoločnosti TIPOS nie je žiadnym spôsobom obmedzené. Podľa platných stanov a interných štatútov spoločnosti TIPOS, národná lotériová spoločnosť, totiž zastupuje spoločnosť namiesto predsedu predstavenstva podpredseda predstavenstva a rovnako podpisové právo je v rukách podpredsedu. O tom hovoria jasné pravidlá spoločnosti. Môžeme preto konštatovať, že spoločnosť TIPOS v súčasnosti funguje plnohodnotne, plnohodnotne a bez akéhokoľvek obmedzenia. Dôležité je pripomenúť aj to, že všetky úlohy a zodpovednosti, ktoré má generálny riaditeľ, sú v súčasnosti delegované na výkonný manažment rovnako bez akýchkoľvek obmedzení. Pokiaľ ide o otázku vymenovania nového generálneho riaditeľa, v súčasnosti ministerstvo financií zvažuje ďalší postup a možné nominácie, ako aj spôsob výberového konania po prerokovaní rozpočtu na rok 2023. Ak je položená otázka v duchu, že či TIPOS, či je TIPOS na okraji záujmu ministerstva financií, odpoveď je: nie je na okraji záujmu ministerstva financií, samozrejme, je to veľmi dôležitá štátna spoločnosť. TIPOS, národná lotériová spoločnosť, bola aj stále je kľúčová z pohľadu financovania športu na Slovensku. Podľa aktuálnych údajov spoločnosti je totiž až 60 % slovenského športu financovaného práve z takýchto finančných zdrojov. Spoločnosť zároveň očakáva, že za rok 2022 vygeneruje dokonca o 5 mil. eur viac v porovnaní s rokom 2021. Kým v roku ´21 bol účtovný odvod z lotériovej spoločnosti vo výške 45 mil. eur, to je odvod vlastne pre rozvoj športu alebo podporu športu, v roku ´22 sa očakáva na úrovni 50 mil. eur. Dôležité je tiež pripomenúť, že spoločnosť TIPOS je prvá a jediná na slovenskom trhu, ktorú, ktorá získala certifikát pre zodpovedné hranie od European Lotteries a rovnako aj World Lottery Association stupňa 4., čo neviem, čo znamená, ale ktorý je najvyšší možný štandard a jej dodržiavanie je auditované nezávislým audítorom. TIPOS je pre ministerstvo financií úspešná etablovaná spoločnosť, ktorá od roku 2020 úspešne rastie ako na výnosoch, ale najmä v ziskovosti. Tento rok čaká TIPOS historicky najúspešnejší rok, teda za oblasť výnosov, čistého zisku aj odvodu z lotériovej činnosti na financovanie športu. Čiže oproti roku ´21 sa očakáva rast výnosov o viac ako 25 %, čistého prevádzkového zisku o viac ako 35 % a odvod z lotériovej činnosti plus 11 %, to jest o viac ako 5 mil., ktoré som spomenul, ktoré skončia nakoniec v športe. Ďakujem pekne, skončil som.